Boodskap 7 April 2019 | NGK Welgemoed
« VrydagNuus 05 April 2019
Welgenoot 14 April 2019 Palmsondag »
Boodskap 7 April 2019
Published April 9, 2019 | By sgunter
1 Tessalonisense is moontlik die oudste boek in die Nuwe Testament. Dit is geskryf aan die jong gemeente in Tessalonika. In Handelinge 17:1-15 lees ons hoe Paulus en sy reisgenote daar aangekom het om die evangelie te verkondig en hoe 'n groep mense gelowig geword het. Van die inwoners was egter baie vyandig gesind tenoor Paulus en sy mede evangeliste en selfs toe hulle aanbeweeg na Berea het van die inwoners van Tessalonika ook daarheen gegaan om onmin te veroorsaak.
Ten spyte van hierdie moeilike omstandighede blyk dit dat hierdie gemeente in Tessalonika op besondere wyse die evangelie en die gepaardgaande lewensstyl aangegryp het – soveel so dat hulle 'n voorbeeld vir die omliggende streek word (1:7).
Op sy beurt was Paulus self ook vir hulle 'n besondere navolgingswaardige voorbeeld (1:6). In hoofstuk 2 doen Paulus juis moeite om aan te dui hoe eg hy is in wat hy doen (2:3). Hy verkondig nie die evangelie uit selfsugtige begeertes nie, nie uit hebsug of om eer van mense te kry nie. Hy het self in sy onderhoud voorsien (2:9). Hiermee kontrasteer hy homself met van die valse rondreisende "wysheidsleraars" van die dag, wat rondgegaan het opsoek na plesier, besittings en eer. Paulus en die gemeente in Tessalonika daag ons dus uit om te dink oor hoe ons voorbeeld die evangelie uitdra.